Hun er elsket af zoos gæster og kendt som den første isbjørneunge, man har kunnet følge på et live webcam. Folk fra over 75 lande har set med i isbjørnegrotten, da hun som lille tumlede rundt. Nu er eventyret i Aalborg Zoo slut for den seks-årige isbjørn Milak - hun kan ikke længere enes med sin mor, og da de har plads til hende i Zoo Sauvage de St.-Félicien i Canada, bliver det hendes nye hjem. - Vi er lidt vemodige over at skulle sende hende væk, for hun har været en fantastisk bjørn, som vi har lært meget af. Det her er det bedste for hende, og jeg er helt overbevist om, at hun får det rigtig godt i Canada, siger dyrepasser Frank Thomsen, der har fulgt Milak siden hun var helt lille. I den canadiske zoo kommer hun til at gå med en han-isbjørn og forhåbentlig bringe nye, små isbjørne til verden. Se med i aften, hvor vi bringer en reportage om flytningen af Milak.
Isbjørnen Milak, som Aalborg Zoos gæster har kunnet følge siden hun var unge, er flyttet til en zoologisk have i Canada.